รัฐบาลไทย-ข่าวทำเนียบรัฐบาล-คปภ. เร่งเคลียร์บริษัทประกันภัยจ่ายสินไหมกรณีนักท่องเที่ยวจีนประสบภัยเรือล่มที่ภูเก็ต จ่ายแล้วรวม 33 ล้านบาท
วันอังคารที่ 17 กรกฎาคม 2561
คปภ. เร่งเคลียร์บริษัทประกันภัยจ่ายสินไหมกรณีนักท่องเที่ยวจีนประสบภัยเรือล่มที่ภูเก็ต จ่ายแล้วรวม 33 ล้านบาท
คปภ. เร่งเคลียร์บริษัทประกันภัยจ่ายสินไหมกรณีนักท่องเที่ยวจีนประสบภัยเรือล่มที่ภูเก็ต จ่ายแล้วรวม 33 ล้านบาท ที่เหลืออีก 17 ราย เร่งกระบวนการดําเนินการให้บริษัทประกันเยียวยาค่าสินไหมให้แล้วเสร็จอย่างรวดเร็ว
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า จากกรณีเมื่อวันที่ 5 กรกฎาคม 2561 เวลา 17.45 น. ได้เกิดเหตุเรือโดยสารบรรทุกนักท่องเที่ยวชาวจีนล่ม จํานวน 3 ลํา คือ เรือฟีนิกซ์ เรือเซเรนาต้า และเรือเจ็ทสกี ซึ่งอยู่ระหว่างการเดินทางกลับจากเกาะเฮและเกาะราชา เพื่อไปยังท่าเทียบเรืออ่าวฉลอง เหตุเกิดบริเวณแหลมโม่ง ห่างจากเกาะเฮและเกาะราชาประมาณ 2 ไมล์ทะเล อําเภอเมือง จังหวัดภูเก็ต เป็นเหตุให้มีนักท่องเที่ยวเสียชีวิต จํานวน 47 ราย และตนได้สั่งการให้สํานักงานคปภ.ที่รับผิดชอบในพื้นที่เร่งดําเนินการร่วมกับหน่วยงานต่างๆเพื่อให้การเยียวยาความเสียหายด้วยระบบประกันภัยเป็นไปด้วยความรวดเร็ว ซึ่งมีการบูรณาการการทํางานจนมีความคืบหน้าตามลําดับนั้น
ผลจากการติดตามอย่างใกล้ชิดของสํานักงานคปภ.โดยผู้อํานวยการสํานักงาน คปภ. ภาค 9 และผู้อํานวยการสํานักงาน คปภ.จังหวัดภูเก็ต ได้บูรณาการการทํางานร่วมกับหน่วยงานที่เกี่ยวข้องทั้งภาครัฐและภาคเอกชน รวมทั้งบริษัทประกันภัยอย่างต่อเนื่องทั้งในเรื่องข้อมูลความคุ้มครองตามกรมธรรม์ประกันภัย เอกสารหลักฐานต่างๆ ประกอบการจ่ายค่าสินไหมทดแทน จนทําให้ขณะนี้บริษัทประกันภัยได้จ่ายค่าสินไหมทดแทนให้กับทายาทของนักท่องเที่ยวที่เสียชีวิต รวมเป็นเงินจํานวน 33,000,000 บาท เรียบร้อยแล้ว ปรากฏรายการดังนี้
- บริษัท กรุงเทพประกันภัย จํากัด (มหาชน) จ่ายค่าสินไหมทดแทนตามกรมธรรม์ประกันอุบัติเหตุเดินทางสําหรับธุรกิจนําเที่ยวและมัคคุเทศก์ ให้กับทายาทของนักท่องเที่ยวที่เสียชีวิต จํานวน 30 รายๆละ 1,000,000 บาท เป็นเงิน 30,000,000 บาท
- บริษัท ไทยศรีประกันภัย จํากัด (มหาชน) จ่ายค่าสินไหมทดแทนตามกรมธรรม์ประกันภัยผู้โดยสารเรือสําหรับโดยสารที่กฎหมายกําหนดให้เจ้าของเรือหรือผู้ประกอบการเดินเรือสําหรับโดยสารต้องจัดให้มีการประกันภัยคุ้มครองผู้โดยสาร ให้กับทายาทของนักท่องเที่ยวที่เสียชีวิต จํานวน 30 รายๆละ 100,000 บาท เป็นเงิน 3,000,000 บาท
สําหรับกรณีของนักท่องเที่ยวจีนที่เสียชีวิตอีก 17 ราย นั้น ความคืบหน้าล่าสุด สํานักงาน คปภ.จังหวัดภูเก็ต ได้เร่งดําเนินการช่วยเหลือเพื่อคุ้มครองสิทธิประโยชน์อย่างเต็มที่ ซึ่งในจํานวนนี้ 8 ราย รอเอกสารเลขบัญชีและหลักฐานของทายาทเพื่อโอนเงินค่าสินไหมทดแทน ส่วนอีก 9 ราย ได้ประสานให้ทายาทผู้เสียชีวิตมายื่นเอกสารในวันที่ 23-24 กรกฎาคม 2561 ณ โรงพยาบาลวชิระภูเก็ต โดยตนได้กําชับให้สํานักงาน คปภ. จังหวัดภูเก็ตดําเนินการให้ความช่วยเหลือและอํานวยความสะดวกให้กับทายาทผู้เสียชีวิตอย่างเต็มที่ตลอด 24 ชั่วโมง และให้เร่งกระบวนการการจ่ายค่าสินไหมทดแทนของบริษัทประกันภัยแก่ทายาทผู้เสียชีวิตให้แล้วเสร็จภายในไม่เกินเดือนกรกฎาคมนี้
“สํานักงาน คปภ. ขอแสดงความเสียใจอย่างยิ่งกับครอบครัวผู้เสียชีวิตในครั้งนี้ อุบัติเหตุนั้นสามารถเกิดขึ้นได้ทุกที่ทุกเวลา จึงควรให้ความสําคัญกับการทําประกันภัยเพื่อช่วยบริหารความเสี่ยงภัย และขอฝากถึงประชาชนทั่วไปและในส่วนของผู้ประกอบการเดินเรือโดยสารหรือผู้ประกอบการที่เกี่ยวข้องกับการให้บริการสาธารณะต้องทําประกันภัยตามที่กฎหมายกําหนดและหมั่นตรวจสอบวันหมดอายุกรมธรรม์ด้วย เพื่อให้ประชาชนได้รับความคุ้มครองจากระบบประกันภัยตลอดเวลา หากต้องการสอบถามข้อมูลเพิ่มเติมเกี่ยวกับเรื่องประกันภัยสามารถติดต่อได้ที่สายด่วน คปภ. 1186” เลขาธิการ คปภ. กล่าวในตอนท้าย